« Madrus » : d ungal yebdan seg tagara n wungal-nniḍen. Ungal yeẓdan am uɛlaw n yemma jidda. Tamacahutt yessawalen ɣer truẓi n leqyud, ɣer uḥemmel n yiman, ɣer tlelli n wemdan acku amyaru iwala belli: “Nekkni d aklan n tallit-a ideg id-negra, akaln zik xeddmen baṭel rennun-asen tiyita, tura aklan xeddmen s yidrimen txuṣṣ-iten kan tyita, macca akli d akli, mačči d tadrimt ara t-irren d ilelli.”
Amyaru, deg ungal-agi, yefka azal d ameqran i usentel n ugama, yessenqed deg-s timetti, yewwet-d ɣef mehmel yuɣen tudrin akked temdinin-nneɣ, acku : “ Deg iberdan inijjel iẓḍa-d imnaṛen, (...) Tineqlin qqurent, amzun ikcem-itent ddɣel n yimdanen(...). Iɣezran d imɣulluyen, jeɣmen aman yetturugen zik deg-sen, amer ad ten-swen wat taddart(...)”
Madrus , d aqbayli am iqbayliyen meṛṛa, d acu kan netta yuki-as i teswiɛt, d win yesneqden timetti-s, ɣef aya i yuɣal di rrif, wissen ma d netta i iɛezlen iman-is neɣ d at taddart it-iɛezlen? Yak qqaren wat zik “D ikerri yeḥlan id-ggaren medden d asfel”, akka i nuɣ tannumi di tmetti-nneɣ.
Tamacahut temcubbak di tayeḍ. Ungal yebna amzun d tirekkabin; seg teqsḍt n Madrus, nekcem deg tin n Ḥiduc meskin. Acḥal yewɛer lɛar ɣef win it-ibubben : “Ḥiduc meskin (...), yegra-d gar-as d yiman-is, gar nndama ittazun deg-s trennu akked wayen yexdem.(...)”. Ḥiduc ameksa ibabb lɛaṛ ur as-yezmir, lamabaɛda di tmetti-nneɣ. Madrus yeḍḥa-d d anagi n zman deg yettidir, d amyaru-nni yettarun i wid yugin ad t-ɣeṛen. Yaḍḥa-d am win ičeṭṭḥen i uderɣal. Wissen acuɣer ulac win it-ifehmen? Madrus yesɛa tiririt i tuttra-agi, yeẓra d akken wid-nni wumi yettaru s teqbaylit: “ ur qqaren, ur ttarun, ur ẓrin, ur walan, ad rnun ad uɣalen d ugur i wid ittarun.(...)” Am akken is-yenna uneɣrim-nni : “Taqbaylit telha kan i cḍeḥ”. Imdanen yerḥaten cci, yal wa yettnadi ad iɛemmer lǧib-is. Tehrura tmetti. Madrus yečča-t wul-is, maca ur yezmir i wacemma, yeḍḥa-d yettawi lewhi s wallen. Ḥala di tira i yettaf lbenna n tudert. D aya i wumi yezmer: Tira.
Madrus d win yettidiren akked iwudam (personnages) id-yeslal netta s timmad-is deg ungalen-is, yid-sen kan i yufa lebɣi-s, acku d netta iten-id-islalen, tikwal tefɣen-d maḍi ɣer-s: “ Iɛeqqel yalk iwudam-is yiwen yiwen, d netta i asen-isselsen, i asen-yeldin allen, d netta i ten-isnuɣen, i ten-iseḍsen, i ten-iskerkeren, i ten issulin, i ten-iṣṣubben, wa yefka-as, wa yekkes-as.” Akka i d liḥala n umyaru aqbayli meskin, weḥd-s kan i iqubel tallit, d netta kan i yeẓran belli taqbaylit t-teddu ɣer nnger, ɣef aya i yečča aksum-is iwakken ad d-yeǧǧ xarsum tubbit seg tutlayt-is i tsutwin id-iteddun. D tagi i d liḥala n Madrus.
Taqṣit tettkemil, ineḍruyen cudden wa ɣer wa, amzun d azrar. Madrus yuɣal ula d netta d awadem (personnage) i tudert, tekkes-as imru, tuɣal d nettat i yettarun, ɣer-s id-yeggra lbext n Madrus, turar yis-s am akken yurar netta s iwudam n wungal-is. Yal imeɣri n wungal-agi ad iḥus belli ula d netta ziɣ d awadem di tudert, yal yiwen yesɛa tamlilt (rôle) ara yurar deg tmacahutt n tudert-is. Deg ungal-agi n Murad Irnaten awadem “Madrus” ur iban d amyaru n wungalen-is neɣ d awadem deg ungalen-is, yella deg-sen i ssin. Ayagi d ayen yefkan cbaḥa i tmacahut-agi n Madrus. Ulac win ur yeddiren tamacahut n Madrus. Madrus de keč, de kem, d nek, d nekkni meṛṛa...Madrus ayen id-nenna fell-as drus! Mači dru is-yeḍran meskin i Madrus... Ungal d win yebnan ɣef uwadem agejdan (personnage principale) « Madrus », adeg (espace) deg d-llan ineḍruyen: d tamurt. Ungal-agi d win deg yella cwiṭ n uferriɣ (fiction) akked waṭṭas n tillawt. Aglam (description) yugten deg-s d win n tmurt n iqbayliyen akked tneẓruft n itargiyen. Yella-d deg-s daɣen waṭṭas n urwas uqlib (parodie) labaɛda di tmacahut-nni n Ḥiduc. Xas tamacahut tebna akken iwata, maca allant-d kra n tucḍiwin mi-d-tella tyita ɣef unasiw (clavier) n uselkim. A wi yufan ad d-yili useqqamu n useɣti n teqbaylit (comté de relecture et de correction) iwakken ad neg talast i tucḍiwin-agi.
Sɣur: Marzuq Uccen
kab_Latn kab_Latn kab_Latn kab_Latn kab_Latn kab_Latn kab_Latn